和董庶中古散調詞贈尹果毅
作者：劉禹錫
朝代：唐

paragraphs: 昔聽東武吟，壯年心已悲。
如何今濩落，聞君辛苦辭。
言有窮巷士，弱齡頗尚奇。
讀得玄女符，生當事邊時。
借名遊俠窟，結客幽幷兒。
往來長楸間，能帶雙鞬馳。
崩騰天寶末，塵暗燕南垂。
爟火入咸陽，詔徵神武師。
是時占軍幕，插羽揚金羈。
萬夫列轅門，觀射中戟支。
誓當雪國讐，親愛從此辭。
中宵倚長劒，起視蚩尤旗。
介馬晨蕭蕭，陣雲竟天涯。
陰風獵白草，旗槊光參差。
勇氣貫中腸，視身忽如遺。
生擒白馬將，虜騎不敢追。
貴臣上戰功，名姓隨意移。
終歲肌骨苦，他人印纍纍。
謁者既清宮，諸侯各罷戲。
上將賜甲第，門戟不可窺。
眥血下沾襟，天高問無期。
却尋故鄉路，孤影空相隨。
行逢里中舊，撲遬昔所嗤。
一言合侯王，腰佩黃金龜。
問我何自苦，可憐真數奇。
遲回顧徒御，得色懸雙眉。
翻然悟世途，撫己昧所宜。
田園已蕪沒，流浪江海湄。
鷙禽毛翮摧，不見翔雲姿。
衰容蔽逸氣，孑孑無人知。
寂寞草玄徒，長吟下書帷。
爲君發哀韻，若扣瑤林枝。
有客識其真，潺湲涕交頤。
飲爾一杯酒，陶然足自怡。